Зыгъэпсэхугъуэ махуэм
Лъэпкъ шхыныгъуэхэр
ДжэдыкIэ зэхэупщIэта – гъэдия
ДжэдыкIэ ивыкIам ямыгъэдийуэ и фэр трах, цIыкIу-цIыкIуурэ яупщIатэ, тепщэч куум иралъхьэ. Абы хакIэ шатэкIэ щIа бжьыныху шыпс, зэIащIэри, шыбжиитхъу традзэ. Iэнэм дияуэ трагъэувэ. ПIастэ, чыржын, щIа-кхъуэ дашх.
Халъхьэхэр (зы цIыху Iыхьэ): джэдыкIи — 2, шатэу — г 60, бжьыныху укъэбзауэ — г 6, тхъууэ — г 10, шыгъуу, шыбжийуэ — узыхуейм хуэдиз.
«Адыгэ шхыныгъуэхэр» тхылъым къитхыжащ.
ГушыIэ
Зыр сшхыуэ адрейр сукъэбзыху сымэжэлIэжурэ…
Хуабжьу мэжэлIауэ Хъуэжэ я унэ къэкIуэжащ.
— Уэлэхьи, фызыфI, сыкъэмэжэлIамэ, хьэзыр щыIэмэ, псынщIэу къэхьи сызыIурыгъэу, ахъумэ… — жиIэри и щхьэгъусэм еджащ.
Мыукъэбзауэ гъэвауэ кIэртIоф цIыкIу дыдэу зы тепщэч из фызым къихьри, Хъуэжэ къыбгъэдигъэуващ. Хъуэжэ зы кIэртIоф цIыкIу иукъэбзри ишхащ. ЕтIуанэр иукъэбзыну щIидзэри, абы пэрытыху ишхар щыгъупщэжащ. Хуэмышэчыжу, мо мэжэлIэщар, и щхьэгъусэм текIиеу къыщылъэтащ.
— Уэ, си хъарыпыжь мыгъуэ, хэт дяпэкIэ пхуэлэжьэжынури, узыпIыжынури, хэт вэнури, хэт сэнури, фызабэ къабзэу укъысхуэнакъэ иджы.
— Сыт на-а-а, къэхъуар? — жиIэу фызыр гъынанэу къыпежьащ.
— Зыр сшхыуэ адрейр сукъэбзыху сымэжэлIэжурэ, си гъащIэр мы Iэнэ цIыкIум сыбгъэдэсу есхьэкIын хуей хъуащ иджы, — жиIэри Хъуэжэ кIэртIоф жьгъей цIыкIухэр хуэмурэ иукъэбзу тIысыжащ.
Хъуэжэ и щхьэгъусэми кIэртIоф мыукъэбзахэр зэригъэвам хущIегъуэжауэ, ар Iуихыжри, нэгъуэщI шхынхэр къыхутрилъхьащ.
КъардэнгъущI Зырамыку.
Нобэ
Налшык дэт псыутххэм уэрэд жаIэн щIадзэж
Мэлыжьыхьым и 19-м Налшык къалэ ЗэгурыIуэныгъэм и утым деж псыутхым и мыгъэрей лъэхъэнэр къыщызэIуахынущ. ЩIыпIэ самоуправленэм и махуэм хуагъэпса гуфIэгъуэ зэхыхьэм хэтынущ къулыкъущIэхэр, жылагъуэ лэжьакIуэхэр, республикэм и хьэщIэхэр.
Махуэшхуэм кърихьэлIэну сабийхэм папщIэ кажэгъафэ таурыхъ лIыхъужьхэмрэ зэпеуэ, джэгу зэхуэмыдэхэр ирагъэкIуэкIынущ, къызэхуэсахэм морожнэ ирагъэшхынущ.
Сыхьэт 13 зэрыхъуу Къэбэрдей-Балъкъэрым и къалащхьэм дэт псыутххэр псори зэуэ къэлэжьэнущ. ГуфIэгъуэ зэхыхьэр зэхуащIыжынущ республикэм и уэрэджыIакIуэ цIэрыIуэхэр, къэфакIуэ гупхэр, эстрадно-духовой оркестрыр зыхэт концерткIэ.
Уянаевэ Заринэ.
Псалъэжьхэр
Жьы хъуар гу махэщ
Цыху акъылыншэрэ мафIэншэ жьэгурэ.
ШкIащIэм ягъэдела выжь хуэдэ.
Iуэхур кIэкIэ зэрехьэ.
Акъыл кIэщIыр бзэгу кIыхьщ.
Делэри, мыпсэлъэху, губзыгъэщ.
ЖызыIэн мыукIытэр, ищIэни укIытэркъым.
Жьы хъуар гу махэщ.
Зи нэгу къабзэм игури къабзэщ.
ЖыIэгъуэхэр
Пэжым нэр ирищIмэ…
ЯмыIыхьэм цIыхур зы тэлайкIэ зэрепхри, игъащIэкIэ зэфIегъэкIуэдыж, ауэ зэикI зэныбжьэгъу ищIыркъым.
Зы махуэм щэ ныкъуэрэ Iущ дохъу, ауэ пэщ тхуэхъуркъым.
Къызэрыпхущытым хуэдэу узыхущытыжым зы Iей гуэр епщIауэ къыщохъу.
Пэж жумыIэн плъэкIынщ, ауэ къыбжьэдэмыхун пхузэфIэкIынкъым!
Пэжым нэр ирищIмэ, къоплъэж, пцIым ирищIмэ, хьэфизу къонэ.
ПцIым и гур илъу и лъэр щIэхуркъым.
Бейтыгъуэн Сэфарбий.
Iущхэмрэ Iущыцэхэмрэ
Бахъсэн район администрацэм егъэ-джэныгъэмкIэ и къудамэм и жэрдэмкIэ, Ислъэмей къуажэм щекIуэкIащ зи школ кIуэгъуэ мыхъуа цIыкIухэр зыхэта «Iущхэмрэ Iущыцэхэмрэ» акъыл жан зэпеуэ.
Районым и къуажэ зэмылъэу- жыгъуэхэм къикIа гуп 13-м хэта цIыкIухэм математикэмкIэ, литературэмкIэ, зоологиемкIэ, инджылызыбзэмкIэ я зэфIэкI ягъэлъэгъуащ. КъэпщытакIуэ гупым къалъытэрт сабийхэм я гупсысэкIэм и жыджэрагъри. Апхуэдэу гупым хэтхэм я зыхуэпэкIэмрэ дамыгъэмрэ я щIэщыгъуагъым елъытауэ балл щхьэхуэхэри ягъэувырт.
Зэпеуэм кърикIуахэр щызэхалъхьэжым, япэ увыпIэр къахьащ Ислъэмей къуажэм дэт сабий гъэсапIэ №4-м и гупым, етIуанэр хуагъэфэщащ ХьэтIохъущыкъуей жылэм и прогимназием и гъэсэнхэм. Ещанэ увыпIэр ялъысащ ПсыкIэху къуажэм дэт сабий гъэсапIэм и гупым. Зэпеуэм и лауреат хъуащ Зеикъуэ жылэм щыIэ сабий гъэсапIэ №2-м екIуалIэ цIыкIухэр.
Чылар Аринэ.
Псалъэзэблэдз
ЕкIуэкIыу: 5. … нэхърэ лъэпхъуамбыщIэ. 6. Рябинэм адыгэбзэкIэ зэреджэр фщIэрэ? 9. Гъатхэм пасэу ди щIыпIэм къэлъэтэж къуалэбзу. 11. Зимыхьэпшып щэхуу зыгъэкIуасэ. 12. Зи тхьэкIумэм зэхимых цIыху. 13. Совет Союзым и ЛIыхъужь Къуэныкъуей … . 14. Адыгэ шхыныгъуэ. 15. Пхъэм къыхэщIыкIа бжэмышхышхуэ. 18. … имыщIэу лажьэурэ, щIалэм унэр къыдрищIеящ. 19. Зэпымыууэ уэс зытелъ бгы. 20. ЕуэкIыпIэ. 22. Нало Заур и япэ IэщIагъэу щытар. 23. Жыгым и зы Iыхьэ. 24. Нартыху гъэлыгъуа хьэжыгъэ. 25. ЩIы къиуда. 26. Шым и «вакъэ». 28. Пекин щекIуэкIа дунейпсо Олимп зэхьэзэхуэхэм дыщэ медаль къыщызыхьа адыгэ пелуан. 30. Пхъэщхьэмыщхьэ. 31. ГъэшхэкI. 33. Яжьафэ. 34. А лIыр IуэхутхьэбзэкIэ фIыщ, куэдым … яхуэхъуащ. 36. Дзыгъуэр зи шхыныгъуэ нэхъыщхьэхэм щыщ хьэкIэкхъуэкIэ дахэ цIыкIу. 38. ПщIыхьэпIэр яIуэтэжа нэужь ар зэхэзыхам жиIэ хабзэщ « … ухъу». 39. Шэджэм куейм хиубыдэ къуажэ. 42. ЦIыхубзым, бзылъхугъэм щхьэкIэ апхуэдэ псалъи къагъэсэбэп. 43. Ди щIыпIэм щыкуэд (псом хуэмыдэу Налшык) къуалэбзу.
Къехыу: 1. Кэнжэ къыщалъхуа адыгэ композитор, уэрэджыIакIуэ, Къэбэрдей-Балъкъэрым и цIыхубэ артист. 2. Ди гъунэгъум … ищIри, дызэхуишэсащ дыщигъэсыну. 3. Псы Iуфэ мывалъэ-пшахъуалъэ. 4. Нарт Ашэмэз и пщащэ. 5. Чейм и «бгырыпх». 7. Ди республикэм икIауэ Къэрал Думэм щыIэ депутат. 8. ПсэупIэ. 9. Сату щIапIэ. 10. МафIэр ину щылыдкIэ къыпех. 16. ЦIыхум и узыфэр щхьэщызых «хьэмбылу». 17. Адыгэ театрым и джэгуакIуэ Iэзэ, РСФСР-м щIыхь зиIэ и артисткэ. 18. Псым щыпсэу хьэпщхупщ, лъакъуэ куэд щIэту. 19. Муслъымэн диным и махуэ лъапIэхэм ящыщщ. 21. Пщы уна- гъуэм я IуэхутхьэбзащIэ. 27. Зыр ипщэу, адрейр ищхъэрэу Тэрч районым щыIэ къуажитI. 29. МафIэ бзий къыдидзу, уафэм къыщоуэ. 30. ЛIыхъур фыз дэубзэщи, лIыбзыр фыз… . 32. Пхъэщхьэмыщхьэ. 33. Щыгъын. 35. Адыгэ макъамэ Iэмэпсымэ. 37. Хьэпщхупщ шынагъуэ. 40. Унагъуэм къахуэкIуа … лъапIэм джэгу хузэхашащ. 41. Кавказ Ищхъэрэм щыщ лъэпкъ.
Зэхэзылъхьар Мыз Ахьмэдщ.
Мэлыжьыхьым и 12-м ди газетым тета псалъэзэблэдзым и жэуапхэр:
ЕкIуэкIыу: 2. Кхъулэ. 5. Умэ. 8. Дыху. 9. Пхъы. 10. Псыхьэлъахуэ. 11. Абгъуэ. 13. Мыл. 14. КупщIэ. 16. Гуу. 19. Щы. 20. Заул. 21. IумпIэ. 25. Абдж. 27. Къэрмокъуэ. 28. Макъ. 29. Зей. 30. Бумэзей. 33. Къута. 37. Данэ. 38. Нэхущ. 40. Уэ. 42. Ду. 43. Дерс. 45. Бжьы. 46. Къебэ. 47. Аргентинэ. 48. УкIа. 49. Гъунэ. 50. Сом. 51. Уэм.
Къехыу: 1. Тырнауш. 3. ЛаскIэ. 4. Щхьэмыж. 6. Махуэку. 7. ПхъэIэщэ. 12. Гъуазэ. 15. Пхъэх. 17. Жумэ. 18. Къумыкъу. 22. Шабзэ. 23. Амдэч. 24. Акъбащ. 26. Джей. 28. Мэкъу. 31. Уанэ. 32. Ерэн. 34. Хъудыр. 35. Пщае. 36. ДжэдуукIэ. 39. Адэжынэ. 41. Бжьыныху. 44. Серго. 46. Къанжэ.
